খাবারে ঘুমের ওষুধ মিশিয়ে বাড়িওয়ালা এবং কয়েকজন ভাড়াটের টাকা এবং গয়না লুঠের অভিযোগ উঠল হাওড়ায়। শনিবার সকালে হাওড়ার জয়নারায়ণ সাঁতরা লেনের এই ঘটনায় বাড়ির মালিকের পরিবারের সদস্য এবং ভাড়াটেদের হাসপাতালে ভর্তি করাতে হয়েছে। প্রাথমিকভাবে ওই বাড়ির এক রাঁধুনিকে সন্দেহ করছে পুলিশ। স্থানীয় সূত্রের খবর, অসমের শিলচরের ১৫ জন ব্যবসায়ী দীর্ঘদিন ধরে হাওড়ার মঙ্গলাহাটে ব্যবসা করেন। এ জন্য তাঁরা ঘনঘন হাওড়ায় যাতায়াত করেন। জয়নারায়ণ সাঁতরা লেনে জনৈক স্বপন গুহের বাড়িতেই প্রতিবার তাঁরা ওঠেন। শুক্রবার রাতেও তাঁরা ওই বাড়িতে উঠেছিলেন। রাতে খাওয়াদাওয়ার পর যে যাঁর ঘরে গিয়ে ঘুমিয়ে পড়েন। 
এদিন সকালে কারও সাড়াশব্দ না পেয়ে সন্দেহ হয় প্রতিবেশীদের। তাঁরা গিয়ে দেখেন, সংজ্ঞাহীন অবস্থায় সকলে পড়ে রয়েছেন। ব্যবসায়ীদের ব্যাগপত্র খোলা। স্বপনের ঘরের আলমারি থেকেও কয়েকহাজার টাকা এবং গয়না উধাও। সব মিলিয়ে প্রায় একলক্ষ টাকা নগদ এবং গয়না লুঠ হয়েছে বলে খবর।
বাসিন্দাদের কাছে খবর পেয়ে হাওড়া থানার পুলিশ ওই বাড়িতে যায়। সকলকে সংজ্ঞাহীন অবস্থায় উদ্ধারের পর হাসপাতালে নিয়ে যাওয়া হয়। অসুস্থদের সঙ্গে পুলিশ এখনও কথা বলতে পারেনি। তবে হাওড়া জেলা হাসপাতালের সুপার নারায়ণ চট্টোপাধ্যায়ের দাবি, ওই ব্যবসায়ীরা জানিয়েছেন, রাতে খাওয়াদাওয়ার পর লাড্ডু খেয়েছিলেন প্রত্যেকে। তারপরই তাঁরা আচ্ছন্ন বোধ করেন।

এই বিষয়ে অন্যান্য খবর

চুরি গেল চিঠি, কী লেখা ছিল তাতে! পুলিশে অভিযোগ, বর্ধমানে হইচই


সুপারের কথায়, ‘‘দু’-তিনজন ছাড়া বাকিরা স্থিতিশীল। খাবারের সঙ্গে কী ওষুধ মেশানো হয়েছিল, তা স্পষ্ট নয়।’’ ঘটনা নিয়ে ধন্দে পুলিশ। তাদের অনুমান, পরিবারের লোকজন এবং ভাড়াটেদের খাওয়াদাওয়ার জন্য স্বপন কোনও রাঁধুনি ভাড়া করেছিলেন। সে-ই খাবারে ঘুমের ওষুধ জাতীয় কিছু মিশিয়ে থাকতে পারে বলে মনে করা হচ্ছে। অন্য সম্ভাবনাও খতিয়ে দেখছে পুলিশ। ঘটনা নিয়ে এদিন রাত পর্যন্ত কোনও অভিযোগ দায়ের হয়নি।